《吴鼓吹曲十二曲 其十一 承天命》
魏晋·佚名

承天命。于昭圣德。三精垂象。符灵表德。巨石立。九穗植。

龙金其麟。乌赤其色。舆人歌。亿夫叹息。超龙升。袭帝服。

穷淳懿。体玄嘿。夙兴临朝。劳谦日昃。易简以崇仁。放远谗与慝。

举贤才。亲近有德。均田畴。茂稼穑。审法令。定品式。

考功能。明黜陟。人思自尽。唯心与力。家国治。王道直。

思我帝皇。寿万亿。长保天禄。祚无极。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。